#### 2.2.3 Beroeping en bevestiging van prof DF Muller

Die Kuratore het tydens hulle vergadering op 15 en 16 November 2011 besluit dat prof PH Fick onder KO, art 14 (volgens die vereistes van Sinode 1967:60) vir 'n tydperk van 6 jaar losgemaak word om die benoeming as studentedekaan op te volg, met behoud van sy predikantsamp en band met die Kuratore en Teologiese Skool. Die Kuratore het besluit dat die vakante pos d.m.v. beroeping gevul moet word. Tydens 'n beroepingsvergadering op 14 Junie 2012 is dr DF Muller beroep as professor in Kerk- en Dogmageskiedenis. Sy bevestiging in die amp het op 18 Augustus 2012 plaasgevind.

#### 2.2.4 Beroeping en bevestiging van prof RS Hobyane

Op 18 Maart 2013 het die Dekaan van Fakulteit Teologie die Kuratore versoek om te oorweeg om dr RS Hobyane, op daardie stadium lektor in Grieks, ter approbasie te beroep as professor in Nuwe Testament met opdrag Grieks. Die Kuratore het hom op 16 Julie 2013 positief oor die saak uitgespreek en die Dagbestuur versoek om die finansiële aspekte asook kerkregtelike aspekte te ondersoek. Tydens 'n beroepingsvergadering op 13 November 2013 is dr RS Hobyane beroep as professor in Nuwe Testament met opdrag Grieks. Hy het die beroep opgevolg en is op 7 Januarie 2014 losgemaak deur GK Promosa. Sy bevestiging in die amp het op 25 Januarie 2014 plaasgevind.

#### 2.2.5 Beroeping en bevestiging van prof FP Kruger

'n Vakature het ontstaan in die vakgroep Praktiese Teologie toe prof RS Letšosa die pos van Viserektor Onderrigleer by die NWU se Potchefstroomkampus aanvaar het met behoud van sy predikantsamp en band met die Kuratore en Teologiese Skool. Die Kuratore Dagbestuur het op 19 Augustus 2013 besluit dat dié leerstoel volgens die normale prosedure van beroeping gevul moet word. Tydens 'n beroepingsvergadering op 13 November 2013 is dr FP Kruger beroep as professor in Praktiese Teologie. Hy het die beroep opgevolg en is op 1 Februarie 2014 losgemaak deur GK Meyerspark. Sy bevestiging in die amp het op 8 Februarie 2014 plaasgevind.

#### 2.2.6 Beroeping en bevestiging van prof IW Ferreira

Die Kuratore het op 19 Februarie 2013 losmaking aan prof TD Mashau verleen, aangesien hy 'n beroep na GK Pretoria -Brooklyn opgevolg het. Die Kuratore het besluit om vir die res van 2013 van die dienste van dr PJ Buys gebruik te maak vir die onderrig van Missiologie, totdat die vakature deur beroeping gevul sou word. Tydens 'n beroepingsvergadering op 13 November 2013 is dr IW Ferreira beroep as professor in Missiologie. Hy het die beroep opgevolg en is deur GK Rietvallei losgemaak. Sy bevestiging in die amp het op 12 April 2014 plaasgevind.

### 2.3 Die Senaat TSP

#### 2.3.1 Rektoraat

Prof GJC Jordaan is as Rektor van die Teologiese Skool aangewys vanaf 1 Januarie 2010 tot 31 Desember 2012. Hy is in Junie 2012 vir 'n verdere termyn verkies as Rektor. Prof Jordaan het aangedui dat hy slegs tot Junie 2015 beskikbaar is om as Rektor te dien. Die Kuratore het in Junie 2012 besluit om twee viserektore vir die TSP te verkies. Prof RS Letšosa is vir die termyn Januarie 2013 tot Desember 2015 verkies as Viserektor Akademiese Sake en prof G Breed as Viserektor Studentesake. Met die vertrek van prof Letšosa het die Kuratore Dagbestuur in Augustus 2013 prof FP Viljoen as waarnemende Viserektor Akademiese Sake benoem tot November 2013. Tydens die Kuratorevergadering in November 2013 is prof FP Viljoen verkies tot Viserektor Akademiese Sake vanaf Januarie 2014 tot Desember 2015.

#### 2.3.2 Doserende personeel

##### 2.3.2.1 Publikasies, konferensies en seminare

Kyk Bylae A.

##### 2.3.2.2 Vakatures

Daar bestaan tans (Mei 2014) geen vakatures by die Teologiese Skool nie.

446